## Pravilnik o načinu i postupku provedbe javnog natječaja za raspodjelu sredstava Fonda za poticanje pluralizma i raznovrsnosti elektroničkih medija

### NN 170/2004 (6.12.2004.), Pravilnik o načinu i postupku provedbe javnog natječaja za raspodjelu sredstava Fonda za poticanje pluralizma i raznovrsnosti elektroničkih medija

# MINISTARSTVO KULTURE

2974

Na
temelju članka 57. stavka 5. Zakona o elektroničkim me­dijima (»Narodne novine«,
broj 122/03), ministar kulture donosi

## PRAVILNIK

### O NAČINU I POSTUPKU PROVEDBE JAVNOG NATJEČAJA ZA RASPODJELU SREDSTAVA FONDA ZA POTICANJE PLURALIZMA I RAZNOVRSNOSTI ELEKTRONIČKIH MEDIJA

Članak
1.

Ovim
Pravilnikom propisuju se način i postupak provedbe godišnjega javnog natječaja
za sufinanciranje programskih sadr­žaja nakladnika radija i televizije iz
sredstava Fonda za poticanje pluralizma i raznovrsnosti elektroničkih medija (u
daljnjem tek­stu: Fond).

Članak 2.

Sredstvima
Fonda poticat će se proizvodnja i objavljivanje programskih sadržaja elektroničkih
medija na lokalnoj i regionalnoj razini koji su od javnog interesa, a osobito
su važni za:

– ostvarivanje prava građana na javno informiranje,

– nacionalne manjine u Republici Hrvatskoj,

– poticanje posebnih programa na područjima od
posebne državne skrbi,

– poticanje kulturnog stvaralaštva,

– razvoj obrazovanja, znanosti i umjetnosti.

Sredstvima Fonda poticat će se i zapošljavanje
visokoobrazovanih stručnih radnika u elektroničkim medijima na lokalnoj i regionalnoj
razini.

Članak 3.

Sredstvima fonda neće se poticati proizvodnja
zabavnog programa i programa iz članka 30. Zakona o elektroničkim medijima
(»Narodne novine«, broj 122/03).

Članak 4.

Sredstva Fonda u jednakom omjeru raspoređivat će se
za poticanje pluralizma i raznovrsnosti radijskih i televizijskih programa.

Članak 5.

Sredstva za sufinanciranje svih programskih sadržaja
naklad­nika radija i televizije iz članka 2. ovoga Pravilnika dodjeljuju se
putem godišnjega javnog natječaja za sufinanciranje navedenih sadržaja.

Članak
6.

Pravo
sudjelovanja na javnom natječaju iz članka 1. ovoga Pravilnika imaju svi
registrirani nakladnici, koncesionari radija i televizije od lokalne do
regionalne razine koncesije (dio grada – D, mjesna razina – M, lokalna razina –
L, gradska razina – G, šire područje grada – ŠPG, županijska razina – ŽR,
regionalna razina – RR), a prema uvjetima i kriterijima utvrđenim Zakonom i
ovim Pravilnikom.

Članak 7.

Javni natječaj za raspodjelu sredstava Fonda prema
kriterijima i uvjetima iz ovoga Pravilnika raspisuje se najmanje jednom godišnje
odlukom Vijeća za elektroničke medije (u daljnjem tekstu: Vijeće) do 15.
svibnja tekuće godine.

Javni natječaj objavljuje se u »Narodnim novinama«.

Javni natječaj je otvoren do isteka roka za koji je
raspisan.

Članak 8.

Rok za podnošenje prijave ne može biti kraći od 15
dana od dana objave javnog natječaja.

Vijeće pobliže utvrđuje sadržaj prijave iz stavka 1.
ovoga članka i popis dokumentacije koja se dostavlja uz prijavu za pojedine
programske sadržaje, te ih objavljuje kao sastavni dio teksta javnog natječaja.

Vijeće utvrđuje način vrednovanja prijava za natječaj.

Članak 9.

Odluku o dodjeli sredstava Fonda donosi Vijeće, te je
do­stav­lja svim sudionicima javnog natječaja.

Članak 10.

Nakladnik radija i televizije, sudionik javnog natječaja,
koje­mu je Vijeće odobrilo određena sredstva Fonda, mora ta sredstva
upotrijebiti prema odluci Vijeća i prijavi na javni natječaj.

Vijeće u odluci o dodjeli sredstava Fonda utvrđuje
dinamiku realizacije i namjene sredstava. Taj rok ne može biti dulji od šest
mjeseci.

Na temelju odluke Vijeća sklapa se ugovor o dodjeli
sredstava s nakladnicima kojima su dodijeljena sredstva.

Vijeće nadzire upotrebu odobrenih sredstava Fonda.

Članak 11.

Nakladnik radija i televizije koji ne koristi
odobrena sredstva ili ih koristi suprotno članku 10. stavku 1. i 2. ovoga
Pravilnika te potpisanom ugovoru o dodjeli sredstava, dužan je po odluci Vijeća
vratiti odobrena sredstva Fonda uz pripadajuću zakonsku kamatu. Sredstva se vraćaju
u roku 15 dana od dana dostave odluke Vijeća o povratu sredstava.

Članak 12.

Ovaj Pravilnik stupa na snagu osmoga dana od dana
objave u »Narodnim novinama«.

Klasa: 612-12/04-01-239
Urbroj: 532-03-3/10-04-01
Zagreb, 2. prosinca 2004.

Ministar
kulture
**mr. sc. Božo Biškupić,** v. r.

Pravilnik, NN 170/2004-2974